Debate: The sixth Anti-Money Laundering Directive - Anti-Money Laundering Regulation - Establishing the Authority for Anti-Money Laundering and Countering the Financing of Terrorism
Date: WEDNESDAY, 24 APRIL 2024
Speaker: Eero Heinäluoma
Country: Sweden
Language: FI

Iltapäivän äänestys on koko vaalikauden kestäneessä matkassa viimeinen askel. Maailman tapahtumat, erityisesti Venäjän hyökkäys Ukrainaan ja venäläisen rahan liikkeet Euroopasta, ovat tehneet tiukemmista rahanpesusäännöksistä myös välttämättömyyden turvallisuuspoliittisesti. Rikollista rahaa on liian kauan virrannut Eurooppaan ja sitä on käytetty myös vaikutusvallan ostamiseen. Rahanpesun ja terrorismin rahoituksen torjuntaa koskevat säännöt ovat tänään tärkeämpiä kuin kenties koskaan aikaisemmin. Unionin on nyt tehtävä ryhtiliike näiden miljardien eurojen rahavirtojen lopettamiseksi. Uusilla säännöillä tulemme varmistamaan paitsi sen, että rahoituslaitokset noudattavat huolellisuus- ja raportointivelvoitteita, myös sen, että viranomaisilla on käytössään riittävät työkalut epärehellisten toimijoiden löytämiseen ja saattamiseen vastuuseen. Muutama näkökohta esityksestämme. Ensiksi saamme uuden asetuksen myötä yhtenäiset rahanpesun ja terrorismin rahoittamisen vastaiset pelisäännöt koko unionin alueelle. Näissä asioissa direktiivien aika on ohi. Samat säännöt kaikille koko unionissa. Yksi kaikille yhteinen sääntökirja tehostaa sääntöjen täytäntöönpanoa ja parantaa yhteistyötämme rahanpesun lopettamiseksi. Rehellisille toimijoille ja liike-elämälle tämä on hyvä päivä, oligarkeille ja rikollisille huono päivä. Toiseksi, vastaisuudessa yhä useampi toimija tulee olemaan velvoitettu noudattamaan rahanpesun vastaisia sääntöjä. Tämä koskee yhtä hyvin kryptovaluutan kauppiaita, sijoittajaviisumien välittäjätahoja, ylellisyystuotteiden, kuten jalokivien, luksusautojen, lentokoneiden ja huvijahtien kauppiaita, myös suuria, ammattimaisesti toimivia jalkapalloseuroja. Kolmanneksi, uudet säännöt auttavat meitä paremmin näkemään, ketkä ovat todellisia edunsaajia monimutkaisten yritysrakenteiden takana. Avoimuus lisääntyy, rekisterit tulevat julkisiksi kansalaisten ja toimittajien ulottuville. Avoimuuden lisääminen on tärkeätä, koska silloin näemme, kuka loppupeleissä näistä rahavirroista todella hyötyy. Tämä koskee myös unionin ulkopuolelle sijoittautuneita yrityksiä. Jos he haluavat toimia unionin alueella, on heidän yhtälailla ilmoitettava todelliset omistajat ja edunsaajat. Säännöt takaavat sen, etteivät varakkaat, vaikutusvaltaiset kolmansien maiden kansalaiset voi sijoittaa rahojaan unioniin esimerkiksi talouspakotteita kiertäen. Rahanpesun mahdollistavien järjestöjen laatimiseksi rikolliset saavat monenlaista apua. Vastaisuudessa keskeiset asiantuntijat, kuten lakimiehet, eivät voi vedota salassapitovelvollisuuteen, vaan heidän tulee ilmoittaa asiakkaistaan, jos heiltä haetaan neuvontaa juuri rahanpesutarkoituksessa. Lopuksi, EU ei ole saari eikä ulottumattomissa kolmansien maiden rikollisilta rahavirroilta. Jotta uusi kehikko toimii, tarvitsemme tiukkoja rahanpesunvastaisia sääntöjä myös kolmansille maille. Komissiolla on vastaisuudessa valta tunnistaa suuririskisiä kolmansia maita ja puuttua näiden toimintaan. Uudella kunniahimoisella lakipaketilla lunastamme vaalikauden alussa antamamme lupauksen. Tänään äänestettävä kokonaisuus on puoluerajat ylittävän hyvän yhteistyön tulosta. Kiitän kaikkia kollegoitani, erityisesti Damien Carêmea, kaikkia tiimejä, kaikkia neuvottelijoita. Kiitos kuuluu myös Ruotsin, Espanjan ja erityisesti Belgian EU-puheenjohtajuuksille. Ja kiitos kuuluu komissaari McGuinnessille ja komission hienolle henkilökunnalle, joita ilman tämä esitys ei olisi tänään tullut maaliinsa. Kiitokset myös avustajilleni Miguel Carapetolle ja Jan Moensille, olette tehneet hienoa työtä.